title: Odluka Komisije оd 8. veljače 2016. o sklapanju, u ime Europske zajednice za atomsku energiju, Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Hrvatske Europskoj uniji

text:
               11.2.2016

               HR

               Službeni list Europske unije

               C 52/7

         ODLUKA KOMISIJE
   оd 8. veljače 2016.
   o sklapanju, u ime Europske zajednice za atomsku energiju, Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Hrvatske Europskoj uniji
   (2016/C 52/05)
   EUROPSKA KOMISIJA,
   uzimajući u obzir Ugovor o osnivanju Europske zajednice za atomsku energiju, a posebno njegov članak 101. stavak 2.,
   uzimajući u obzir Odluku Vijeća kojom se Komisiji, u ime Europske zajednice za atomsku energiju, odobrava sklapanje Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Hrvatske Europskoj uniji (dalje u tekstu: Protokol),
   budući da:

               (1)

               Sklapanje Protokola podliježe posebnim postupcima u pogledu pitanja koja su obuhvaćena Ugovorom o Europskoj uniji i Ugovorom o funkcioniranju Europske unije te u pogledu pitanja koja su obuhvaćena Ugovorom o osnivanju Europske zajednice za atomsku energiju.

               (2)

               Vijeće je 12. svibnja 2014. donijelo Odluku 2014/320/EU (1) o sklapanju Protokola u ime Europske unije i njezinih država članica u skladu s člankom 218. stavkom 6. Ugovora o funkcioniranju Europske unije te člankom 6. stavkom 2. Akta o pristupanju Hrvatske.

               (3)

               Vijeće je 15. studenoga 2013. donijelo Odluku 2014/317/Euratom (2) o odobrenju sklapanja Protokola od strane Europske komisije u ime Europske zajednice za atomsku energiju.

               (4)

               Protokol bi također trebalo sklopiti u ime Europske zajednice za atomsku energiju u pogledu pitanja obuhvaćenih Ugovorom o osnivanju Europske zajednice za atomsku energiju,

         ODLUČILA JE:
   Članak 1.
   Ovime se odobrava sklapanje u ime Europske zajednice za atomsku energiju Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Hrvatske Europskoj uniji („Protokol”) (3).
   Članak 2.
   Predsjednik Komisije ovime se ovlašćuje za poduzimanje svih potrebnih koraka u ime Europske zajednice za atomsku energiju kako bi se izrazila suglasnost Europske zajednice za atomsku energiju da bude obvezana Protokolom, a osobito za deponiranje obavijesti iz članka 9. Protokola.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 8. veljače 2016.

            Za Komisiju

            Predsjednik

         Jean-Claude JUNCKER

      (1)  Odluka Vijeća 2014/320/EU od 12. svibnja 2014. o sklapanju, u ime Europske unije i njezinih država članica, Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Hrvatske Europskoj uniji (SL L 165, 4.6.2014., str. 18.).

      (2)  Odluka Vijeća 2014/317/Euratom od 15. studenog 2013. o odobravanju sklapanja od strane Europske komisije, u ime Europske zajednice za atomsku energiju, Protokola uz Sporazum o stabilizaciji i pridruživanju između Europskih zajednica i njihovih država članica, s jedne strane, i Republike Albanije, s druge strane, kako bi se uzelo u obzir pristupanje Republike Hrvatske Europskoj Uniji (SL L 165, 4.6.2014., str. 5.).

      (3)  SL L 165, 4.6.2014., str. 19.


title: 2009/76/EZ: Odluka Vijeća od 20. siječnja 2009. o izmjeni Odluke 1999/70/EZ o vanjskim revizorima nacionalnih središnjih banaka s obzirom na vanjske revizore Bank Ċentrali ta’ Malta/Središnje banke Malte

text:
228                   HR                                Službeni list Europske unije                                           01/Sv. 16
32009D0076
29.1.2009.                                         SLUŽBENI LIST EUROPSKE UNIJE                                                 L 25/17
                                                            ODLUKA VIJEĆA
                                                          od 20. siječnja 2009.
               o izmjeni Odluke 1999/70/EZ o vanjskim revizorima nacionalnih središnjih banaka s obzirom na
                                    vanjske revizore Bank Ċentrali ta’ Malta/Središnje banke Malte
                                                              (2009/76/EZ)
VIJEĆE EUROPSKE UNIJE,                                                    ODLUČILO JE:
uzimajući u obzir Protokol o Statutu Europskog sustava središ
                                                                                Članak 1.
njih banaka i Europske središnje banke priložen Ugovoru o
osnivanju Europske zajednice, a posebno njegov članak 27.                 Članak 1. stavak 15. Odluke 1999/70/EZ zamjenjuje se sljede
stavak 1.,                                                                ćim:
uzimajući u obzir Preporuku Europske središnje banke
ESB/2008/19 od 5. prosinca 2008. Vijeću Europske unije o                    „15.     KPMG odobrava se kao vanjski revizor Bank Ċentrali
vanjskim revizorima Središnje banke Malte (1),                              ta’ Malta/Središnje banke Malte za financijske godine od
                                                                            2009. do 2013.”.
budući da:
                                                                                Članak 2.
(1)     Reviziju računa Europske središnje banke (ESB) i nacio
        nalnih središnjih banaka Eurosustava trebaju obavljati            O ovoj Odluci obavješćuje se Europska središnja banka.
        neovisni vanjski revizori, koje je preporučilo Upravno
        vijeće ESB-a, a odobrilo Vijeće Europske unije.
                                                                                Članak 3.
(2)     Mandat sadašnjih vanjskih revizora Bank Ċentrali ta’              Ova se Odluka objavljuje u Službenom listu Europske unije.
        Malta/Središnje banke Malte završava nakon revizije za
        financijsku godinu 2008. Potrebno je stoga imenovati
        vanjske revizore od financijske godine 2009.
                                                                          Sastavljeno u Bruxellesu 20. siječnja 2009.
(3)     Upravno vijeće ESB-a preporučilo je da se KPMG imenuje
        za vanjske revizore za financijske godine od 2009. do
        2013.                                                                                Za Vijeće
(4)     Primjereno je slijediti preporuku Upravnog vijeća ESB-a i                                              Predsjednik
        u skladu s tim izmijeniti Odluku Vijeća 1999/70/EZ (2).                                              M. KALOUSEK
(1) SL C 322, 17.12.2008., str. 1.
(2) SL L 22, 29.1.1999., str. 69.


title: 2011/218/EU: Odluka Vijeća od 9. ožujka 2011. o sklapanju Sporazuma između Europske unije i Vlade Farskih otoka o znanstvenoj i tehnološkoj suradnji kojom se Farski otoci uključuju u Sedmi okvirni program za istraživanja, tehnološki razvoj i demonstracijske aktivnosti Unije (2007. - 2013.)

text:
               13/Sv. 048

               HR

               Službeni list Europske unije

               91

         32011D0218

               L 093/1

               SLUŽBENI LIST EUROPSKE UNIJE

               09.03.2011.

      ODLUKA VIJEĆA

   od 9. ožujka 2011.
   o sklapanju Sporazuma između Europske unije i Vlade Farskih otoka o znanstvenoj i tehnološkoj suradnji kojom se Farski otoci uključuju u Sedmi okvirni program za istraživanja, tehnološki razvoj i demonstracijske aktivnosti Unije (2007. - 2013.)
   (2011/218/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 186. u vezi s člankom 218. stavkom 6. točkom (a) podtočkom v.,
   uzimajući u obzir prijedlog Komisije,
   uzimajući u obzir suglasnost Europskog parlamenta,
   budući da:

               (1)

               Komisija je u ime Unije dogovorila sklapanje Sporazuma s Vladom Farskih otoka o znanstvenoj i tehnološkoj suradnji u Sedmom okvirnom programu za istraživanja, tehnološki razvoj i demonstracijske aktivnosti (2007. - 2013.) (dalje u tekstu: „Sporazum”).

               (2)

               Sporazum je potpisan od predstavnika obje strane 3. lipnja 2010. u Bruxellesu, a privremeno se primjenjuje od 1. siječnja 2010. do njegovog kasnijeg sklapanja.

               (3)

               Sporazum se mora sklopiti u ime Unije,

         DONIJELO JE OVU ODLUKU:
   Članak 1.
   Ovime se u ime Unije (1) odobrava Sporazum između Europske unije i Vlade Farskih otoka o znanstvenoj i tehnološkoj suradnji kojom se Farski otoci uključuju u Sedmi okvirni program za istraživanja, tehnološki razvoj i demonstracijske aktivnosti (2007. - 2013.)
   Članak 2.
   Komisija usvaja stajalište koje Unija zauzima u Zajedničkom odboru osnovanom člankom 4. stavkom 1. Sporazuma.
   Članak 3.
   Predsjednik Vijeća u ime Unije daje obavijest predviđenu člankom 5. stavkom 2. Sporazuma.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 9. ožujka 2011.

            Za Vijeće

            Predsjednik

            CSÉFALVAY Z.

      (1)  SL L 245, 17.9.2010., str. 2.


title: 2014/635/EU: Odluka Europskog parlamenta od 3. travnja 2014. o razrješnici za izvršenje proračuna Ureda Tijela europskih regulatora za elektroničke komunikacije za financijsku godinu 2012.

text:
               5.9.2014

               HR

               Službeni list Europske unije

               L 266/353

         ODLUKA EUROPSKOG PARLAMENTA
   od 3. travnja 2014.
   o razrješnici za izvršenje proračuna Ureda Tijela europskih regulatora za elektroničke komunikacije za financijsku godinu 2012.
   (2014/635/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Tijela europskih regulatora za elektroničke komunikacije za financijsku godinu 2012.,

               —

               uzimajući u obzir izvješće Revizorskog suda o godišnjim financijskim izvještajima Tijela europskih regulatora za elektroničke komunikacije za financijsku godinu 2012., zajedno s odgovorima Tijela (1),

               —

               uzimajući u obzir preporuku Vijeća od 18. veljače 2014. (05849/2014 – C7-0054/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 1211/2009 Europskog parlamenta i Vijeća od 25. studenoga 2009. o osnivanju Tijela europskih regulatora za elektroničke komunikacije (BEREC) i Ureda (4), a posebno njezin članak 13.,

               —

               uzimajući u obzir Uredbu Komisije (EZ/Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. i Prilog VI. Poslovniku,

               —

               uzimajući u obzir izvješće Odbora za proračunski nadzor (A7-0206/2014),

               1.

               odgađa svoju odluku o davanju razrješnice administrativnom upravitelju Tijela europskih regulatora za elektroničke komunikacije za izvršenje proračuna Tijela za financijsku godinu 2012.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi administrativnom upravitelju Tijela europskih regulatora za elektroničke komunikacije, Vijeću, Komisiji i Revizorskom sudu te ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 365, 13.12.2013., str. 9.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 337, 18.12.2009., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka Vijeća od 13. listopada 2015. o imenovanju članova i zamjenikâ članova Savjetodavnog odbora za usklađivanje sustava socijalne sigurnosti

text:
               16.10.2015

               HR

               Službeni list Europske unije

               C 341/4

         ODLUKA VIJEĆA
   od 13. listopada 2015.
   o imenovanju članova i zamjenikâ članova Savjetodavnog odbora za usklađivanje sustava socijalne sigurnosti
   (2015/C 341/04)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 883/2004 Europskog parlamenta i Vijeća od 29. travnja 2004. o koordinaciji sustava socijalne sigurnosti (1), a posebno njezin članak 75.,
   uzimajući u obzir popise kandidata koje su Vijeću podnijele vlade država članica,
   budući da:

               (1)

               Uredbom (EZ) br. 883/2004 uspostavljen je Savjetodavni odbor za usklađivanje sustava socijalne sigurnosti.

               (2)

               Vijeće je odlukama od 21. listopada 2010. (2) i 7. ožujka 2011. (3) imenovalo članove i zamjenike članova Savjetodavnog odbora za usklađivanje sustava socijalne sigurnosti za razdoblje od 20. listopada 2010. do 19. listopada 2015.

               (3)

               Mandat trenutačnih članova i zamjenikâ članova Savjetodavnog odbora za usklađivanje sustava socijalne sigurnosti imenovanih na temelju navedenih odluka Vijeća istječe 19. listopada 2015. Članove i zamjenike članova tog odbora trebalo bi stoga imenovati za razdoblje od 20. listopada 2015.

               (4)

               Uredbom (EZ) br. 883/2004 ne određuje se trajanje mandata članova i zamjenikâ članova. Stoga bi Vijeće trebalo odrediti duljinu trajanja njihovih mandata u svojoj odluci o imenovanju članova i zamjenikâ članova. Kako bi se izbjegla sva nepotrebna administrativna opterećenja, taj mandat trebao bi trajati dovoljno dugo, uzimajući u obzir činjenicu da je uobičajeno da se savjetodavni odbori te vrste sastaju samo jednom ili dvaput godišnje. Pretjerano česte obnove cjelokupnog članstva Odbora izbjegle bi se petogodišnjim mandatom,

         DONIJELO JE OVU ODLUKU:
   Članak 1.
   Članovima i zamjenicima članova Savjetodavnog odbora za usklađivanje sustava socijalne sigurnosti za razdoblje od 20. listopada 2015. do 19. listopada 2020. imenuju se sljedeće osobe:
   I.   PREDSTAVNICI VLADA

               Zemlja

               Članovi

               Zamjenici članova

               Belgija

               g. Marc MORSA

               g. Marc Van DAMME

               Bugarska

               gđa Eva TOSHEVA

               gđa Gergana YANKOVA

               Češka

               g. Jiří BAUER

               gđa Gabriela PIKOROVÁ

               Danska

               Njemačka

               g. Helmut WEBER

               gđa Moira KETTNER

               Estonija

               gđa Leili ZAGLMAYER

               gđa Katerin PEÄRNBERG

               Irska

               gđa Mary O’SULLIVAN

               g. Kieran LEA

               Grčka

               gđa Anna RIZOU

               gđa Vasiliki MAMMONA

               Hrvatska

               gđa Sandra FRANKIĆ

               gđa Snježana BALOKOVIĆ

               Španjolska

               gđa Ainhoa LÓPEZ DE GOICOECHEA URZAINQUI

               gđa Irene GOZALBO LÓPEZ

               Francuska

               gđa Séverine SALGADO

               g. François BRILLANCEAU

               Italija

               gđa Maria Grazia CATALDI

               g. Marco Giovanni MARINO

               Cipar

               g. George IERIDES

               g. Sotiris STRATIS

               Latvija

               gđa Jana MUIŽNIECE

               g. Ēriks MIĶĪTIS

               Litva

               gđa Mariana ŽIUKIENĖ

               gđa Irena MARTINKUTĖ

               Luksemburg

               g. Claude EWEN

               gđa Karin MANDERSCHEID

               Mađarska

               gđa Réka KOVÁCS

               gđa Zsófia TÓTH

               Malta

               g. Malcolm SCICLUNA

               gđa Michelle GALEA

               Nizozemska

               gđa Anje VRIJ

               g. Willem DE HAAN

               Austrija

               g. Manfred PÖLTL

               g. Heinz WITTMANN

               Poljska

               g. Robert WÓJCIK

               gđa Elżbieta TOMASZEWSKA

               Portugal

               g. José CID PROENÇA

               gđa Elisabete SILVEIRA

               Rumunjska

               gđa Adriana STOINEA

               g. Costin ILIUŢĂ

               Slovenija

               g. Bojan KRAUT

               gđa Metka LOGAR

               Slovačka

               g. Jaroslav KOVÁČ

               gđa Lucia MAHĎÁKOVÁ

               Finska

               gđa Mira SALOHEIMO

               gđa Susanna GRIMM-VIKMAN

               Švedska

               gđa Johanna MÖLLERBERG

               g. Kent LARSSON

               Ujedinjena Kraljevina

               gđa Lindsay ROOME

               gđa Lindsay FULLARTON

   II.   PREDSTAVNICI SINDIKATA

               Zemlja

               Članovi

               Zamjenici članova

               Belgija

               g. Koen MEESTERS

               gđa Anne PANNEELS

               Bugarska

               gđa Assia GONEVA

               gđa Velichka MIKOVA

               Češka

               gđa Hana POPELKOVÁ

               g. Vít SAMEK

               Danska

               Njemačka

               g. Robert NAZAREK

               g. Bertold BRÜCHER

               Estonija

               gđa Kaja TOOMSALU

               gđa Elina REEDI

               Irska

               g. Eamon DEVOY

               Grčka

               g. Evaggelos MOUTAFIS

               g. Nikos KOSTOPOULOS

               Hrvatska

               gđa Petra ŠPRAJAČEK

               Španjolska

               gđa Ana Maria CORRAL JUAN

               g. Carlos BRAVO FERNÁNDEZ

               Francuska

               g. Pierre-Yves CHANU

               g. Abdou ALI MOHAMED

               Italija

               g. Fabio PORCELLI

               g. Francesco CAGNASSO

               Cipar

               Latvija

               gđa Ruta PORNIECE

               gđa Mārtiņš PUŽULS

               Litva

               gđa Jovita PRETZSCH

               gđa Danute ŠLIONSKIENĖ

               Luksemburg

               g. Carlos PEREIRA

               g. Vincent JACQUET

               Mađarska

               g. Andrea VARGA

               gđa Judith HAMBURG

               Malta

               g. Robert BORG

               g. Josef VELLA

               Nizozemska

               g. S.R. BONTJE

               g. R.A.M. BLAAKMAN

               Austrija

               gđa Martina THOMASBERGER

               gđa Dinah DJALINOUS-GLATZ

               Poljska

               g. Michał MENES

               g. Tomasz JASIŃSKI

               Portugal

               gđa Aida Carla BATISTA MORAIS

               gđa Ana Cecília SENA SIMÕES

               Rumunjska

               Slovenija

               g. Goran LUKIČ

               g. Aljoša ČEČ

               Slovačka

               gđa Mária SVOREŇOVÁ

               gđa Zdena DVORANOVÁ

               Finska

               gđa Pirjo VÄÄNÄNEN

               gđa Katarina MURTO

               Švedska

               gđa Ellen NYGREN

               gđa Sofia RÅSMAR

               Ujedinjena Kraljevina

               g. Richard EXELL

               gđa Rosa CRAWFORD

   III.   PREDSTAVNICI ORGANIZACIJA POSLODAVACA

               Zemlja

               Članovi

               Zamjenici članova

               Belgija

               gđa Monica DE JONGHE

               gđa Hilde THYS

               Bugarska

               g. Rumen RADEV

               gđa Rumyana GEORGIEVA

               Češka

               g. Luděk MAZUCH

               gđa Marie ZVOLSKÁ

               Danska

               Njemačka

               gđa Christina BREIT

               gđa Anne SCHOLZ

               Estonija

               gđa Victoria METS

               gđa Katrin TRUVE

               Irska

               gđa Lorraine PARKES

               gđa Jean WINTERS

               Grčka

               g. Georgios KARANIKAS

               gđa Rena BARDANI

               Hrvatska

               gđa Nataša NOVAKOVIĆ

               gđa Milica JOVANOVIĆ

               Španjolska

               gđa Marina GORDON ORTIZ

               g. Jordi GARCÍA VIÑA

               Francuska

               gđa Emilie MARTINEZ

               g. Christophe SOUPIZET

               Italija

               gđa Paola ASTORRI

               g. Paolo RAVAGLI

               Cipar

               Latvija

               gđa Ilona KIUKUCANE

               gđa Inese STEPIŅA

               Litva

               g. Aidas VAIČIULIS

               gđa Dovilė BAŠKYTĖ

               Luksemburg

               g. François ENGELS

               gđa Fabienne LANG

               Mađarska

               gđa Julianna VARGA

               g. Péter VIDA

               Malta

               gđa Abigail PSAILA MAMO

               g. Joe FARRUGIA

               Nizozemska

               g. G. VELDHUIS

               g. R. VAN DER WOUD

               Austrija

               g. Martin GLEITSMANN

               g. Martin SONNTAG

               Poljska

               g. Jeremi MORDASEWICZ

               g. Zbigniew ŻUREK

               Portugal

               gđa Cristina NAGY MORAIS

               g. Nuno BERNARDO

               Rumunjska

               gđa Roxana PRODAN

               g. Dorin CHIRILĂ

               Slovenija

               g. Tomaž BERNIK

               gđa Maja SKORUPAN

               Slovačka

               Finska

               g. Mikko RÄSÄNEN

               gđa Miia KANNISTO

               Švedska

               gđa Catharina BÄCK

               g. Hans GIDHAGEN

               Ujedinjena Kraljevina

               gđa Rachel SMITH

         Članak 2.
   Vijeće će naknadno imenovati članove i zamjenike članova koji još nisu predloženi.
   Članak 3.
   Ova Odluka stupa na snagu na dan donošenja.

      Sastavljeno u Luxembourgu 13. listopada 2015.

            Za Vijeće

            Predsjednik

         J. ASSELBORN

      (1)  SL L 166, 30.4.2004., str. 1.

      (2)  Odluka Vijeća od 21. listopada 2010. o imenovanju članova i zamjenikâ članova Savjetodavnog odbora za usklađivanje sustava socijalne sigurnosti (SL C 290, 27.10.2010., str. 5.).

      (3)  Odluka Vijeća od 7. ožujka 2011. o imenovanju članova i zamjenikâ članova Savjetodavnog odbora za usklađivanje sustava socijalne sigurnosti za Irsku, Francusku i Nizozemsku (SL C 83, 17.3.2011., str. 3.).


title: Odluka Vijeća 2010/197/ZVSP od 31. ožujka 2010. o pokretanju vojne misije Europske unije za doprinos osposobljavanju sigurnosnih snaga Somalije (EUTM Somalia)

text:
               18/Sv. 005

               HR

               Službeni list Europske unije

               172

         32010D0197

               L 087/33

               SLUŽBENI LIST EUROPSKE UNIJE

               31.03.2010.

      ODLUKA VIJEĆA 2010/197/ZVSP
   od 31. ožujka 2010.
   o pokretanju vojne misije Europske unije za doprinos osposobljavanju sigurnosnih snaga Somalije (EUTM Somalia)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. i članak 43. stavak 2.,
   uzimajući u obzir Odluku Vijeća 2010/96/ZVSP od 15. veljače 2010. o vojnoj misiji Europske unije za doprinos osposobljavanju sigurnosnih snaga Somalije (1), a posebno njezin članak 4.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               U svojoj Rezoluciji 1872 (2009.) o stanju u Somaliji, usvojenoj 26. svibnja 2009., Vijeće sigurnosti Ujedinjenih naroda (VSUN) naglasilo je važnost ponovnog uspostavljanja, osposobljavanja, opremanja i zadržavanja sigurnosnih snaga Somalije i pozvalo je države članice te regionalne i međunarodne organizacije da ponude tehničku pomoć za osposobljavanje i opremanje sigurnosnih snaga Somalije. U svojoj Rezoluciji 1897 (2009.), usvojenoj 30. studenoga 2009., VSUN je podsjetio na svoje prijašnje rezolucije i ponovno potvrdio svoje poštovanje suvereniteta, teritorijalne cjelovitosti, političke neovisnosti i jedinstva Somalije.

               (2)

               U pismu od 5. siječnja 2010. ministar obrane Ugande pozdravio je predviđenu misiju Unije u potpori sigurnosnom sektoru Somalije i pozvao Uniju da sudjeluje u osposobljavanju sigurnosnih snaga Somalije u Ugandi u razdoblju od najmanje jedne godine.

               (3)

               U skladu s člankom 5. Protokola o stajalištu Danske, priloženom Ugovoru o Europskoj uniji i Ugovoru o funkcioniranju Europske unije, Danska ne sudjeluju u izradi i provedbi odluka i akcija Unije koje imaju obrambene implikacije. Danska, stoga, ne sudjeluje ni u financiranju misije,

         DONIJELO JE OVU ODLUKU:
   Članak 1.
   Odobrava se Plan misije za vojnu misiju EU-a za doprinos osposobljavanju sigurnosnih snaga Somalije, dalje u tekstu „EUTM Somalia”.
   Članak 2.
   EUTM Somalia pokreće se 7. travnja 2010.
   Članak 3.
   Zapovjednik misije EUTM Somalia ovime se bez odgode ovlašćuje za izdavanje aktivacijske zapovijedi (ACTORD) s ciljem započinjanja raspoređivanja snaga i početka provođenja misije.
   Članak 4.
   Ova Odluka stupa na snagu danom donošenja.

      Sastavljeno u Bruxellesu 31. ožujka 2010.

            Za Vijeće

            Predsjednik

         M. Á. MORATINOS

      (1)  SL L 44, 19.2.2010., str. 16.


title: 2008/207/EZ: Odluka Vijeća od 28. veljače 2008. o zaključivanju Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane, uzimajući u obzir pristupanje Republike Bugarske i Rumunjske Europskoj uniji

text:
               11/Sv. 120

               HR

               Službeni list Europske unije

               121

         32008D0207

               L 065/10

               SLUŽBENI LIST EUROPSKE UNIJE

         ODLUKA VIJEĆA
   od 28. veljače 2008.
   o zaključivanju Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane, uzimajući u obzir pristupanje Republike Bugarske i Rumunjske Europskoj uniji
   (2008/207/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 310. u vezi s člankom 300. stavkom 2. prvim podstavkom, drugom rečenicom i člankom 300. stavkom 3. drugim podstavkom,
   uzimajući u obzir Akt o pristupanju iz 2005., a posebno njegov članak 6. stavak 2.,
   uzimajući u obzir prijedlog Komisije,
   uzimajući u obzir suglasnost Europskog parlamenta (1),
   budući da:

               (1)

               Protokol uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane (2), bio je potpisan u Bruxellesu 31. listopada 2007. u ime Zajednice i njezinih država članica.

               (2)

               Protokol je potrebno odobriti,

         DONIJELO JE OVU ODLUKU:
   Jedini članak
   Protokol uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane, uzimajući u obzir pristupanje Republike Bugarske i Rumunjske Europskoj uniji ovime se odobrava u ime Zajednice i njezinih država članica.
   Tekst Protokola prilaže se ovoj Odluci (3).

      Sastavljeno u Bruxellesu 28. veljače 2008.

            Za Vijeće

            Predsjednik

         D. MATE

      (1)  Suglasnost od 19. veljače 2008. (još nije objavljeno u Službenom listu).

      (2)  SL L 147, 21.6.2000., str. 3.

      (3)  SL L 317, 5.12.2007., str. 65.


title: Odluka Vijeća 2013/109/ZVSP od 28. veljače 2013. o izmjeni Odluke 2012/739/ZVSP o mjerama ograničavanja protiv Sirije

text:
               18/Sv. 15

               HR

               Službeni list Europske unije

               118

         32013D0109

               L 058/8

               SLUŽBENI LIST EUROPSKE UNIJE

         ODLUKA VIJEĆA 2013/109/ZVSP
   od 28. veljače 2013.
   o izmjeni Odluke 2012/739/ZVSP o mjerama ograničavanja protiv Sirije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 29. studenoga 2012. donijelo Odluku 2012/739/ZVSP o mjerama ograničavanja protiv Sirije (1).

               (2)

               Na temelju preispitivanja Odluke 2012/739/ZVSP Vijeće je zaključilo da bi mjere ograničavanja trebalo produljiti do 1. lipnja 2013.

               (3)

               Osim toga, potrebno je izmijeniti mjere o embargu na oružje da se omogući isporuka neubojite vojne opreme za zaštitu civilnog stanovništva ili za Nacionalnu koaliciju sirijskih oporbenih i revolucionarnih snaga, koje Unija prihvaća kao legitimne predstavnike sirijskog naroda, i da se tim snagama omogući isporuka nebojnih vozila proizvedenih ili opremljenih materijalom za balističku zaštitu te osiguranje pripadajuće tehničke pomoći koja je namijenjena zaštiti civilnog stanovništva.

               (4)

               Za provođenje određenih mjera potrebne su daljnje mjere Unije.

               (5)

               Odluku 2012/739/ZVSP trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2012/739/ZVSP mijenja se kako slijedi:

               1.

               Članak 3. stavak 1. mijenja se kako slijedi:

                           (a)

                           točke (b) i (c) zamjenjuju se sljedećim:

                                       „(b)

                                       prodaju, opskrbu, prijenos ili izvoz neubojite vojne opreme ili opreme koja bi se mogla upotrijebiti za unutarnju represiju, a koja je namijenjena u humanitarne ili zaštitne svrhe ili zaštiti civilnog stanovništva ili programima Ujedinjenih naroda (UN) i Europske unije za uspostavu institucija, ili operacijama Europske unije i UN-a za upravljanje krizama, ili Nacionalnoj koaliciji sirijskih oporbenih i revolucionarnih snaga za zaštitu civilnog stanovništva;

                                       (c)

                                       prodaju, opskrbu, prijenos ili izvoz nebojnih vozila, koja su proizvedena ili opremljena materijalima za balističku zaštitu i namijenjena isključivo zaštiti osoblja Europske unije i njezinih država članica u Siriji, ili Nacionalnoj koaliciji sirijskih oporbenih i revolucionarnih snaga za zaštitu civilnog stanovništva;”;

                           (b)

                           dodaje se sljedeća točka:

                                       „(f)

                                       osiguranje tehničke pomoći, posredničkih i drugih usluga za Nacionalnu koaliciju sirijskih oporbenih i revolucionarnih snaga namijenjenih zaštiti civilnog stanovništva;”.

               2.

               Članak 31. zamjenjuje se sljedećim:
               „Članak 31.
               Ova se Odluka primjenjuje do 1. lipnja 2013. Redovito se preispituje. Ako Vijeće smatra da ciljevi Odluke nisu ostvareni, Odluka se prema potrebi produljuje ili mijenja”.

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 28. veljače 2013.

            Za Vijeće

            Predsjednik

         J. BURTON

      (1)  SL L 330, 30.11.2012., str. 21.


title: Odluka Vijeća (EU) 2017/770 od 25. travnja 2017. o ratifikaciji i pristupu država članica, u interesu Europske unije, Protokolu iz 2010. uz Međunarodnu konvenciju o odgovornosti i naknadi za štete u vezi s prijevozom opasnih i štetnih tvari morem u odnosu na aspekte povezane s pravosudnom suradnjom u građanskim stvarima

text:
               4.5.2017

               HR

               Službeni list Europske unije

               L 115/18

         ODLUKA VIJEĆA (EU) 2017/770
   od 25. travnja 2017.
   o ratifikaciji i pristupu država članica, u interesu Europske unije, Protokolu iz 2010. uz Međunarodnu konvenciju o odgovornosti i naknadi za štete u vezi s prijevozom opasnih i štetnih tvari morem u odnosu na aspekte povezane s pravosudnom suradnjom u građanskim stvarima
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 81. u vezi s člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Cilj Međunarodne konvencije o odgovornosti i naknadi štete uzrokovane prijevozom opasnih i štetnih tvari morem iz 1996. („Konvencija HNS iz 1996.”) jest osigurati primjerenu, brzu i učinkovitu naknadu osobama koje trpe štetu zbog izlijevanja opasnih i štetnih tvari koje se prevozilo morem. Konvencijom HNS iz 1996. popunjena je značajna praznina u međunarodnim propisima koji se odnose na odgovornost u kontekstu pomorskog prijevoza.

               (2)

               Vijeće je 2002. donijelo Odluku 2002/971/EZ (2). U skladu s tom Odlukom države članice obvezale su se na poduzimanje potrebnih koraka za ratifikaciju Konvencije HNS iz 1996. ili pristup toj Konvenciji u razumnom roku i po mogućnosti prije 30. lipnja 2006. Nakon toga četiri države članice ratificirale su tu konvenciju. Konvencija HNS iz 1996. nije stupila na snagu.

               (3)

               Konvencija HNS iz 1996. izmijenjena je Protokolom iz 2010. uz Konvenciju HNS iz 1996. („Protokol iz 2010.”). Na temelju članka 2. i članka 18. stavka 1. Protokola iz 2010., Konvenciju HNS iz 1996. i Protokol iz 2010. treba čitati, tumačiti i primjenjivati zajedno kao jedan jedinstveni instrument između stranaka Protokola iz 2010.

               (4)

               Pročišćeni tekst Konvencije HNS iz 1996. i Protokola iz 2010. („Konvencija HNS iz 2010.”) izradilo je tajništvo Međunarodne pomorske organizacije („IMO”) i odobrio pravni odbor IMO-a na svojoj 98. sjednici. Konvencija HNS iz 2010. nije instrument otvoren za potpisivanje ili ratifikaciju. Konvencija HNS iz 2010. počet će proizvoditi učinke nakon što Protokol iz 2010. stupi na snagu u državama članicama.

               (5)

               U skladu s člankom 20. stavkom 8. Protokola iz 2010. činom izražavanja suglasnosti države da bude obvezana Protokolom iz 2010. poništavaju se sva prijašnja izražavanja suglasnosti te države da bude obvezana Konvencijom HNS iz 1996. Kao rezultat toga, države koje su ugovorne stranke Konvencije HNS iz 1996. prestat će to biti od trenutka kada izraze svoju suglasnost da budu obvezane Protokolom iz 2010. u skladu s člankom 20. tog protokola, a posebno njegovim stavcima 2., 3. i 4.

               (6)

               Konvencija HNS iz 2010., kao i ona koja joj je prethodila, posebno je važna za interese Unije i njezinih država članica jer se njome osigurava bolja zaštita žrtava šteta povezanih s pomorskim prijevozom opasnih i štetnih tvari, uključujući u kontekstu štete u okolišu, u skladu s Konvencijom Ujedinjenih naroda o pravu mora iz 1982.

               (7)

               Kako bi države mogle postati ugovorne stranke Protokola iz 2010., a time i Konvencije HNS iz 2010., moraju glavnom tajniku IMO-a, istodobno s dostavljanjem svoje isprave o suglasnosti, dostaviti relevantne podatke za proteklu kalendarsku godinu o ukupnim količinama tereta koji podliježe doprinosu na temelju Konvencije HNS iz 2010. („teret koji podliježe doprinosu”), u skladu s njezinim člankom 20. stavkom 4. U tu svrhu države su dužne uspostaviti sustav za izvješćivanje o teretu koji podliježe doprinosu prije nego što izraze svoju suglasnost da budu obvezane Protokolom iz 2010.

               (8)

               Člancima 38., 39. i 40. Konvencije HNS iz 2010. utječe se na sekundarno zakonodavstvo Unije o nadležnosti, priznavanju i izvršenju sudskih odluka u građanskim i trgovačkim stvarima, kako je utvrđeno u Uredbi (EU) br. 1215/2012 Europskog parlamenta i Vijeća (3).

               (9)

               Unija stoga ima isključivu nadležnost u vezi s člancima 38., 39. i 40. Konvencije HNS iz 2010., budući da se tom konvencijom utječe na pravila utvrđena u Uredbi (EU) br. 1215/2012.

               (10)

               Razmjenom najboljih praksi između država članica o uspostavljanju sustava izvješćivanja o teretu koji podliježe doprinosu mogu se olakšati napori u njihovu razvoju takvog sustava izvješćivanja.

               (11)

               Kao i u slučaju Konvencije HNS iz 1996., u nedostatku klauzule o regionalnim organizacijama za gospodarsku integraciju (REIO) samo suverene države mogu biti stranke Protokola iz 2010. Stoga nije moguće da Unija ratificira Protokol iz 2010. ili mu pristupi, a time ni Konvenciji HNS iz 2010.

               (12)

               Ratifikacijom Protokola iz 2010. od strane svih država članica u određenom vremenskom razdoblju trebali bi se osigurati jednaki uvjeti u Uniji za sve sudionike na koje se odnosi primjena Konvencije HNS iz 2010.

               (13)

               Uzimajući u obzir međunarodnu prirodu režima HNS-a, trebalo bi težiti jednakim pravilima na globalnoj razini za sve sudionike na koje se odnosi primjena Konvencije HNS iz 2010. Stoga postoji potreba da Protokol iz 2010. ima globalnu pokrivenost.

               (14)

               Države članice bi stoga trebale biti ovlaštene da, prema potrebi, ratificirajuProtokol iz 2010. ili mu pristupe, u pogledu aspekata koji su povezani s pravosudnom suradnjom u građanskim stvarima u kojima Unija ima isključivu nadležnost. Odredbe Konvencije HNS iz 2010. koje su u nadležnosti dodijeljenoj Uniji, osim odredaba koje se odnose na pravosudnu suradnju u građanskim stvarima, trebaju biti predmet Odluke koja se donosi usporedno s ovom Odlukom.

               (15)

               Prilikom ratifikacije Protokola iz 2010. ili pristupa tom protokolu države članice trebale bi dati izjavu o priznavanju i izvršenju sudskih odluka koje potpadaju pod područje primjene Konvencije HNS iz 2010.

               (16)

               Ujedinjena Kraljevina i Irska obvezane su Uredbom (EU) br. 1215/2012 i stoga sudjeluju u donošenju i primjeni ove Odluke.

               (17)

               U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

         DONIJELO JE OVU ODLUKU:
   Članak 1.
   Države članice ovlašćuju se da u interesu Unije, prema potrebi, ratificiraju Protokol iz 2010. ili pristupe tom protokolu u odnosu na aspekte koji su povezani s pravosudnom suradnjom u građanskim stvarima u kojima Unija ima isključivu nadležnost, podložno uvjetima utvrđenim u ovoj Odluci.
   Članak 2.
   1.   Države članice nastoje poduzeti potrebne korake za polaganje isprava o ratifikaciji Protokola iz 2010. odnosno pristupu tom protokolu u razumnom roku, a po mogućnosti do 6. svibnja 2021.
   2.   Države članice na odgovarajući način obavješćuju jedna drugu, Vijeće i Komisiju kada sustav za izvješćivanje o teretu koji podliježe doprinosu postane operativan.
   3.   Države članice nastoje razmjenjivati najbolje prakse, posebno o sustavu za izvješćivanje o teretu koji podliježe doprinosu na temelju Protokola iz 2010.
   Članak 3.
   Prilikom ratifikacije Protokola iz 2010. ili pristupa tom protokolu države članice također polažu izjavu navedenu u Prilogu ovoj Odluci.
   Članak 4.
   Ova Odluka stupa na snagu sljedećeg dana od dana objave u Službenom listu Europske unije.
   Članak 5.
   Ova je Odluka upućena državama članicama u skladu s Ugovorima.

      Sastavljeno u Luxembourgu 25. travnja 2017.

            Za Vijeće

            Predsjednik

         I. BORG

      (1)  Suglasnost dana 5.4.2017.

      (2)  Odluka Vijeća 2002/971/EZ od 18. studenoga 2002. o ovlašćivanju država članica da u interesu Zajednice ratificiraju Međunarodnu konvenciju o odgovornosti i naknadi za štete u vezi s prijevozom štetnih i opasnih tvari morem, iz 1996. (Konvencija HNS) ili da joj pristupe (SL L 337, 13.12.2002., str. 55.).

      (3)  Uredba (EU) br. 1215/2012 Europskog parlamenta i Vijeća od 12. prosinca 2012. o nadležnosti, priznavanju i izvršenju sudskih odluka u građanskim i trgovačkim stvarima (SL L 351, 20.12.2012., str. 1.).

      PRILOG
      Izjava koju države članice trebaju položiti pri ratifikaciji Protokola iz 2010. ili pristupa tom protokolu, u skladu s člankom 3.:

         „Sudske odluke u pitanjima obuhvaćenima Konvencijom kako je izmijenjena Protokolom iz 2010., kada ih donosi sud … (1), priznaju se i izvršavaju u … (2) u skladu s relevantnim pravilima Europske unije o toj tematici (3).
         Sudske odluke u pitanjima obuhvaćenima Konvencijom kako je izmijenjena Protokolom iz 2010., kad ih izriče sud Kraljevine Danske, priznaju se i izvršavaju u … (4) u skladu sa Sporazumom između Europske zajednice i Kraljevine Danske o nadležnosti, priznavanju i izvršenju sudskih odluka u građanskim i trgovačkim stvarima iz 2005. (5).
         Sudske odluke u pitanjima koja su obuhvaćena Konvencijom kako je izmijenjena Protokolom iz 2010., kad ih izriče sud treće države koja je obvezana odredbama Luganske konvencije o nadležnosti, priznavanju i izvršenju sudskih odluka u građanskim i trgovačkim stvarima od 30. listopada 2007. (6) priznaju se i izvršavaju u … (7) u skladu s tom konvencijom.


title: Odluka Vijeća 2014/742/ZVSP od 28. listopada 2014. o stavljanju izvan snage Zajedničkog stajališta 2000/696/ZVSP o zadržavanju posebnih mjera ograničavanja usmjerenih protiv g. Miloševića i osoba povezanih s njim i povezanih zajedničkih stajališta 98/240/ZVSP, 98/326/ZVSP, 1999/318/ZVSP i 2000/599/ZVSP

text:
               29.10.2014

               HR

               Službeni list Europske unije

               L 308/99

         ODLUKA VIJEĆA 2014/742/ZVSP
   od 28. listopada 2014.
   o stavljanju izvan snage Zajedničkog stajališta 2000/696/ZVSP o zadržavanju posebnih mjera ograničavanja usmjerenih protiv g. Miloševića i osoba povezanih s njim i povezanih zajedničkih stajališta 98/240/ZVSP, 98/326/ZVSP, 1999/318/ZVSP i 2000/599/ZVSP
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 10. studenoga 2000. usvojilo Zajedničko stajalište 2000/696/ZVSP (1).

               (2)

               Zajedničko stajalište 2000/696/ZVSP omogućilo je provođenje obveze iz Zajedničkog stajališta Vijeća 2000/599/ZVSP (2) o zadržavanju posebnih mjera ograničavanja usmjerenih protiv g. Miloševića i osoba povezanih s njim.

               (3)

               Time su Zajedničkim stajalištem 2000/696/ZVSP revidirane mjere ograničavanja predviđene zajedničkim stajalištima Vijeća 98/240/ZVSP (3), 98/326/ZVSP (4) i 1999/318/ZVSP (5) kako bi se zadržale samo one mjere ograničavanja usmjerene protiv g. Miloševića i osoba povezanih s njim.

               (4)

               G. Milošević i osobe povezane s njim više ne predstavljaju prijetnju za učvršćenje demokracije i, shodno tome, nema osnova za nastavak primjene tih mjera ograničavanja.

               (5)

               Zajednička stajališta 98/240/ZVSP, 98/326/ZVSP, 1999/318/ZVSP, 2000/599/ZVSP i 2000/696/ZVSP stoga bi trebalo staviti izvan snage,

         DONIJELO JE OVU ODLUKU:
   Članak 1.
   Zajednička stajališta 98/240/ZVSP, 98/326/ZVSP, 1999/318/ZVSP, 2000/599/ZVSP i 2000/696/ZVSP stavljaju se izvan snage.
   Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Luxembourgu 28. listopada 2014.

            Za Vijeće

            Predsjednik

         G. L. GALLETTI

      (1)  Zajedničko stajalište Vijeća 2000/696/ZVSP od 10. studenoga 2000. o zadržavanju posebnih mjera ograničavanja usmjerenih protiv g. Miloševića i osoba povezanih s njim (SL L 287, 14.11.2000., str. 1.).

      (2)  Zajedničko stajalište Vijeća 2000/599/ZVSP od 9. listopada 2000. o podršci demokratskoj SRJ i trenutnom ukidanju određenih mjera ograničavanja (SL L 261, 14.10.2000., str. 1.).

      (3)  Zajedničko stajalište 98/240/ZVSP od 19. ožujka 1998. koje je definiralo Vijeće na temelju članka J.2 Ugovora o Europskoj uniji o mjerama ograničavanja protiv Savezne Republike Jugoslavije (SL L 95, 27.3.1998., str. 1.).

      (4)  Zajedničko stajalište 98/326/ZVSP od 7. svibnja 1998. koje je definiralo Vijeće na temelju članka J.2 Ugovora o Europskoj uniji o zamrzavanju financijskih sredstava koja Vlade Savezne Republike Jugoslavije (SRJ) i Srbije drže u inozemstvu (SL L 143, 14.5.1998., str. 1.).

      (5)  Zajedničko stajalište 1999/318/ZVSP od 10. svibnja 1999. koje je donijelo Vijeće na temelju članka 15. Ugovora o Europskoj uniji o dodatnim mjerama ograničavanja protiv Savezne Republike Jugoslavije (SL L 123, 13.5.1999., str. 1.).


title: 2013/759/EU: Odluka Vijeća od 12. prosinca 2013. o prijelaznim mjerama upravljanja ERF-om od 1. siječnja 2014. do stupanja na snagu 11. Europskoga razvojnog fonda

text:
               14.12.2013

               HR

               Službeni list Europske unije

               L 335/48

         ODLUKA VIJEĆA
   od 12. prosinca 2013.
   o prijelaznim mjerama upravljanja ERF-om od 1. siječnja 2014. do stupanja na snagu 11. Europskoga razvojnog fonda
   (2013/759/EU)
   VIJEĆE EUROPSKE UNIJE,
   uzimajući u obzir Ugovor o Europskoj uniji i Ugovor o funkcioniranju Europske unije,
   uzimajući u obzir Sporazum o partnerstvu između članica Skupine afričkih, karipskih i pacifičkih (AKP) država, s jedne strane, i Europske zajednice i njezinih država članica, s druge strane, potpisan u Cotonouu 23. lipnja 2000.,
   uzimajući u obzir Odluku Vijeća 2001/822/EZ od 27. studenoga 2001. o pridruživanju prekomorskih zemalja i područja Europskoj zajednici („Odluka o prekomorskom pridruživanju”) (1),
   uzimajući u obzir Unutarnji sporazum između predstavnika vlada država članica, koji su se sastali unutar Vijeća, o financiranju pomoći Zajednice na temelju višegodišnjeg financijskog okvira za razdoblje od 2008. do 2013. u skladu sa Sporazumom o partnerstvu AKP—EZ te o dodjeli financijske pomoći prekomorskim zemljama i područjima na koje se primjenjuje četvrti dio Ugovora o EZ-u (2) („Unutarnji sporazum za 10. ERF”), a posebno njegov članak 1. stavak 5.,
   uzimajući u obzir prijedlog Europske komisije,
   budući da:

               (1)

               U članku 1. stavku 5. Unutarnjeg sporazuma za 10. ERF predviđa se da se sredstva 10. ERF-a više neće dodjeljivati nakon 31. prosinca 2013. osim ako Vijeće na prijedlog Komisije jednoglasno odluči drukčije.

               (2)

               Stavkom 5. Priloga I.b (Višegodišnji financijski okvir za razdoblje od 2008. do 2013.) Sporazumu o partnerstvu AKP—EU predviđa se da se sredstva 10. ERF-a, osim sredstava dodijeljenih investicijskom instrumentu, isključujući povezane subvencije kamatnih stopa, više neće dodjeljivati nakon 31. prosinca 2013. osim ako Vijeće na prijedlog Komisije jednoglasno odluči drukčije.

               (3)

               Člankom 1. stavkom 2. Priloga II.Aa Odluci o prekomorskom pridruživanju predviđa se da se sredstva 10. ERF-a više ne mogu dodjeljivati nakon 31. prosinca 2013. osim ako Vijeće na prijedlog Komisije jednoglasno odluči drukčije.

               (4)

               Člankom 13. stavkom 3. Unutarnjeg sporazuma za 10. ERF predviđa se da se on sklapa na isto vrijeme kao i višegodišnji financijski okvir Sporazuma o partnerstvu AKP—EU te da ostaje na snazi toliko dugo koliko je potrebno da se svi poslovi financirani u okviru Sporazumu o partnerstvu AKP—EU i Odluke o prekomorskom pridruživanju te toga višegodišnjeg financijskog okvira u potpunosti izvrše.

               (5)

               Organizacija i funkcioniranje Europske službe za vanjsko djelovanje opisani su u Odluci Vijeća 2010/427/EU (3).

               (6)

               Stupanje na snagu 11. ERF-a može se odgoditi nakon 1. siječnja 2014. Stoga je prikladno predvidjeti prijelazne mjere („instrument za premošćivanje”), koje se trebaju financirati iz preostalih iznosa i preraspoređenih sredstava 10. ERF-a i prethodnih ERF-ova, kako bi se osigurala dostupnost sredstava za suradnju sa zemljama AKP-a i prekomorskim zemljama i područjima (PZP-ovi) te za izdatke za potporu između siječnja 2014. i stupanja na snagu Unutarnjeg sporazuma za 11. ERF,

         DONIJELO JE OVU ODLUKU:
   Članak 1.
   Do stupanja na snagu Unutarnjeg sporazuma za 11. ERF, prijelazne mjere u obliku programa djelovanja, pojedinačnih mjera i posebnih mjera za partnere AKP-a, odluka o financiranju za potporu PZP-ova i posebnih programa djelovanja za izdatke za potporu financiraju se iz instrumenta za premošćivanje, koji se sastoji od neiskorištenih sredstava iz prethodnih ERF-ova i sredstava preraspoređenih iz projekata ili programa u okviru tih ERF-ova. Tim instrumentom za premošćivanje mogu se obuhvatiti i nepovratna sredstva za financiranje subvencija kamatnih stopa i tehničke pomoći za projekte koja su dodijeljena Europskoj investicijskoj banci, kako je predviđeno u člancima 1., 2. i 4. Priloga II. Sporazumu o partnerstvu AKP—EU i u Odluci o prekomorskom pridruživanju. Te prijelazne mjere financiranja usmjerene su na olakšavanje provedbe programskih dokumenata i na odgovor na zahtjeve u pogledu pomoći u hitnim slučajevima.
   Sredstva dodijeljena u okviru tog instrumenta za premošćivanje obračunavaju se u okviru 11. ERF-u. Udjeli doprinosa država članica navedeni u članku 1. stavku 2. točki (a) unutarnjih sporazuma za 8., 9. i 10. ERF smanjuju se na odgovarajući način nakon stupanja Unutarnjeg sporazuma za 11. ERF.
   Članak 2.
   Za provedbu instrumenta za premošćivanje, primjenjuju se Uredba Vijeća (EZ) br. 617/2007 (4) i Uredba Vijeća (EZ) br. 215/2008 (5).
   Članak 3.
   Primjena ove Odluke u skladu je s Odlukom 2010/427/EU.
   Članak 4.
   Ova Odluka stupa na snagu na dan objave u Službenom listu Europske unije.
   Primjenjuje se od 1. siječnja 2014. do stupanja na snagu Unutarnjeg sporazuma za 11. ERF.

      Sastavljeno u Bruxellesu 12. prosinca 2013.

            Za Vijeće

            Predsjednica

         C. ASHTON

      (1)  SL L 314, 30.11.2001., str. 1.

      (2)  SL L 247, 9.9.2006., str. 32.

      (3)  Odluka Vijeća 2010/427/EU od 26. srpnja 2010. o organizaciji i funkcioniranju Europske službe za vanjsko djelovanje (SL L 201, 3.8.2010., str. 30.).

      (4)  Uredba Vijeća (EZ) br. 617/2007 od 14. svibnja 2007. o provedbi 10. Europskog razvojnog fonda u okviru Sporazumu o partnerstvu AKP—EZ (.SL L 152, 13.6.2007., str. 1.).

      (5)  Uredba Vijeća (EZ) br. 215/2008 od 18. veljače 2008. o Financijskoj uredbi koja se primjenjuje na 10. Europski razvojni fond (SL L 78, 19.3.2008., str. 1.).


title: Odluka Vijeća (EU) 2015/105 od 14. travnja 2014. o potpisivanju, u ime Unije, i privremenoj primjeni Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane, o okvirnom sporazumu između Europske unije i Republike Azerbajdžana o općim načelima sudjelovanja Republike Azerbajdžana u programima Unije

text:
               24.1.2015

               HR

               Službeni list Europske unije

               L 19/2

         ODLUKA VIJEĆA (EU) 2015/105
   od 14. travnja 2014.
   o potpisivanju, u ime Unije, i privremenoj primjeni Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane, o okvirnom sporazumu između Europske unije i Republike Azerbajdžana o općim načelima sudjelovanja Republike Azerbajdžana u programima Unije
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 212., u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 18. lipnja 2007. ovlastilo Komisiju da u pregovorima dogovori Protokol uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane (1), o okvirnom sporazumu između Europske unije i Republike Azerbajdžana o općim načelima sudjelovanja Republike Azerbajdžana u programima Unije („Protokol”).

               (2)

               Pregovori su završeni.

               (3)

               Cilj je Protokola utvrditi financijska i tehnička pravila koja Azerbajdžanu omogućuju sudjelovanje u određenim programima Unije. Horizontalni okvir uspostavljen Protokolom predstavlja mjeru gospodarske, financijske i tehničke suradnje koja omogućuje pristup pomoći, osobito financijskoj pomoći, koju Unija treba pružiti u skladu s tim programima. Taj se okvir primjenjuje samo na one programe za koje je u relevantnim osnivačkim pravnim aktima predviđena mogućnost sudjelovanja Republike Azerbajdžana. Potpisivanje i privremena primjena Protokola stoga ne podrazumijevaju izvršavanje ovlasti na temelju raznih sektorskih politika koje se programima ostvaruju, a koje se izvršavaju pri uspostavi programa.

               (4)

               Protokol bi trebalo potpisati u ime Unije te bi se trebao privremeno primjenjivati do završetka postupaka za njegovo sklapanje,

         DONIJELO JE OVU ODLUKU:
   Članak 1.
   Odobrava se potpisivanje, u ime Unije, Protokola uz Sporazum o partnerstvu i suradnji između Europskih zajednica i njihovih država članica, s jedne strane, i Republike Azerbajdžana, s druge strane, o okvirnom sporazumu između Europske unije i Republike Azerbajdžana o općim načelima sudjelovanja Republike Azerbajdžana u programima Unije (dalje u tekstu „Protokol”), podložno sklapanju navedenog Protokola.
   Tekst Protokola priložen je ovoj Odluci.
   Članak 2.
   Predsjednika Vijeća ovlašćuje se da odredi osobu ovlaštenu (osobe ovlaštene) potpisati Protokol u ime Unije.
   Članak 3.
   Protokol se privremeno primjenjuje od dana njegova potpisivanja (2) do završetka postupaka potrebnih za njegovo sklapanje.
   Članak 4.
   Ova Odluka stupa na snagu na dan donošenja.

      Sastavljeno u Luxembourgu 14. travnja 2014.

            Za Vijeće

            Predsjednica

         C. ASHTON

      (1)  SL L 246, 17.9.1999., str. 3.

      (2)  Datum potpisivanja Sporazuma objavit će Glavno tajništvo Vijeća u Službenom listu Europske unije.


title: Odluka Vijeća (EU) 2016/1742 od 20. rujna 2016. o sklapanju, u ime Europske unije, Sporazuma između Europske unije i Kraljevine Tonge o izuzeću od obveze posjedovanja vize za kratkotrajni boravak

text:
               30.9.2016

               HR

               Službeni list Europske unije

               L 264/23

         ODLUKA VIJEĆA (EU) 2016/1742
   od 20. rujna 2016.
   o sklapanju, u ime Europske unije, Sporazuma između Europske unije i Kraljevine Tonge o izuzeću od obveze posjedovanja vize za kratkotrajni boravak
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a), u vezi s člankom 218. stavkom 6. drugim podstavkom točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Komisija je u ime Europske unije u pregovorima dogovorila sporazum s Kraljevinom Tongom o izuzeću od obveze posjedovanja vize za kratkotrajni boravak („Sporazum”).

               (2)

               U skladu s Odlukom Vijeća (EU) 2015/2226 (2), Sporazum je potpisan i privremeno se primjenjuje od 21. studenoga 2015.

               (3)

               Sporazumom se osniva Zajednički odbor stručnjaka za upravljanje Sporazumom. Uniju u tom Zajedničkom odboru treba predstavljati Komisija, kojoj bi trebali pomagati predstavnici država članica.

               (4)

               Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ (3); Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (5)

               Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ (4); Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (6)

               Sporazum bi trebalo odobriti,

         DONIJELO JE OVU ODLUKU:
   Članak 1.
   Sporazum između Europske unije i Kraljevine Tonge o izuzeću od obveze posjedovanja vize za kratkotrajni boravak odobrava se u ime Unije.
   Članak 2.
   Predsjednik Vijeća u ime Unije šalje obavijest predviđenu u članku 8. stavku 1. Sporazuma (5).
   Članak 3.
   Komisija, uz pomoć predstavnika država članica, predstavlja Uniju u Zajedničkom odboru stručnjaka koji je osnovan na temelju članka 6. Sporazuma.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 20. rujna 2016.

            Za Vijeće

            Predsjednik

         I. KORČOK

      (1)  Suglasnost dana 8. lipnja 2016. (još nije objavljeno u Službenom listu).

      (2)  Odluka Vijeća (EU) 2015/2226 od 26. listopada 2015. o potpisivanju, u ime Europske unije, i privremenoj primjeni Sporazuma između Europske unije i Kraljevine Tonge o izuzeću od obveze posjedovanja vize za kratkotrajni boravak (SL L 317, 3.12.2015., str. 1.).

      (3)  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

      (4)  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

      (5)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: 2005/49/EZ, Euratom: Odluka Vijeća od 18. siječnja 2005. o pravilima rada odbora predviđenog člankom 3. stavkom 3. Priloga I. Protokolu o Statutu Suda

text:
               01/Sv. 18

               HR

               Službeni list Europske unije

               34

         32005D0049

               L 021/13

               SLUŽBENI LIST EUROPSKE UNIJE

         ODLUKA VIJEĆA
   od 18. siječnja 2005.
   o pravilima rada odbora predviđenog člankom 3. stavkom 3. Priloga I. Protokolu o Statutu Suda
   (2005/49/EZ, Euratom)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Protokol o Statutu Suda, kako je izmijenjen Odlukom Vijeća 2004/752/EZ, Euratom od 2. studenoga 2004., o osnivanju Službeničkog suda Europske unije (1), a posebno članak 3. stavak 3. Priloga I. Protokolu,
   uzimajući u obzir preporuku predsjednika Suda od 2. prosinca 2004.,
   budući da:

               (1)

               Članak 3. stavak 3. Priloga I. Protokolu o Statutu Suda predviđa osnivanje odbora koji se sastoji od sedam osoba, izabranih iz redova bivših članova Suda i Prvostupanjskog suda te priznatih odvjetnika.

               (2)

               Temeljem gore navedenog članka 3. stavka 3., pravila rada tog Odbora utvrđuje Vijeće, odlučujući kvalificiranom većinom na preporuku predsjednika Suda. Ova bi se odredba trebala primjenjivati,

         ODLUČILO JE:
   Članak 1.
   Pravila rada odbora predviđenog u članku 3. stavku 3. Priloga I. Protokolu o Statutu Suda utvrđena su u Prilogu ovoj Odluci.
   Članak 2.
   Ova Odluka proizvodi pravne učinke sljedećeg dana od dana objave u Službenom listu Europske unije.

      Sastavljeno u Bruxellesu 18. siječnja 2005.

            Za Vijeće

            Predsjednik

         J.-C. JUNCKER

      (1)  SL L 333, 9.11.2004., str. 7.
   PRILOG

      Pravila rada odbora predviđenog u članku 3. stavku 3. Priloga I. Protokolu o Statutu Suda

               1.

               Odbor se sastoji od sedam osoba koje se odabiru iz redova bivših članova Suda i Prvostupanjskog suda te priznatih odvjetnika.

               2.

               Te se osobe imenuju na razdoblje od četiri godine. Nakon isteka mandata, iste se osobe mogu ponovno imenovati.

               3.

               Odborom predsjeda jedan od njegovih članova, kojega imenuje Vijeće.

               4.

               Glavno tajništvo Vijeća odgovorno je za djelovanje tajništva Odbora. Ono pruža administrativnu podršku potrebnu za rad odbora, uključujući prijevod dokumenata.

               5.

               Sastanci odbora valjani su ako je prisutno najmanje pet njegovih članova. Odbor odlučuje običnom većinom.

         U slučaju jednakog broja glasova, predsjednikov glas je odlučujući.

               6.

               Članovi odbora koji u okviru svojih službenih dužnosti moraju putovati izvan mjesta svog boravišta, imaju pravo na nadoknadu troškova te na naknadu, pod uvjetima utvrđenim u članku 6. Uredbi Vijeća br. 422/67/EEZ i br. 5/67/Euratom o utvrđivanju prihoda predsjednika i članova Komisije, te predsjednika, sudaca, nezavisnih odvjetnika i tajnika Suda te predsjednika, članova i tajnika Prvostupanjskog suda (1).

         Odgovarajuće troškove snosi Vijeće.

      (1)  SL 187, 8.8.1967., str. 1. Uredba kako je zadnje izmijenjena Uredbom (EZ, Euratom) br. 1292/2004 (SL L 243, 15.7.2004., str. 23.).


title: Odluka Vijeća 2013/659/ZVSP od 15. studenoga 2013. o izmjeni Odluke 2010/231/ZVSP o mjerama ograničavanja protiv Somalije

text:
               16.11.2013

               HR

               Službeni list Europske unije

               L 306/15

         ODLUKA VIJEĆA 2013/659/ZVSP
   od 15. studenoga 2013.
   o izmjeni Odluke 2010/231/ZVSP o mjerama ograničavanja protiv Somalije
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Dana 26. travnja 2010. Vijeće je donijelo Odluku 2010/231/ZVSP (1) o mjerama ograničavanja protiv Somalije te o stavljanju izvan snage Zajedničkog stajališta 2009/138/ZVSP.

               (2)

               Dana 24. srpnja 2013. Vijeće sigurnosti Ujedinjenih naroda donijelo je Rezoluciju 2111 (2013) o izmjeni embarga na oružje uvedenog stavkom 5. Rezolucije 733 (1992), dodatno razrađenog stavcima 1. i 2. Rezolucije 1425 (2002), stavkom 12. Rezolucije 1846 (2008), stavkom 11. Rezolucije 1851 (2008) te stavcima od 33. do 38. Rezolucije 2093 (2013).

               (3)

               Stoga bi Odluku 2010/231/ZVSP trebalo na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2010/231/ZVSP mijenja se kako slijedi:

               1.

               Članak 1. stavak 3. zamjenjuje se sljedećim:
               „3.   Stavci 1. i 2. ne primjenjuju se na:

                           (a)

                           opskrbu, prodaju ili prijenos oružja i povezanog materijala svih vrsta te izravnu ili neizravnu opskrbu tehničkim savjetima, financijsku i drugu pomoć i obuku povezanu s vojnim aktivnostima, namijenjenih samo za potporu ili uporabu od strane osoblja Ujedinjenih naroda, uključujući Misiju UN-a za pomoć Somaliji (UNSOM);

                           (b)

                           opskrbu, prodaju ili prijenos oružja i povezanog materijala svih vrsta te izravnu ili neizravnu opskrbu tehničkim savjetima, financijsku i drugu pomoć i obuku povezanu s vojnim aktivnostima, namijenjenih samo za potporu ili uporabu od strane Misije Afričke unije u Somaliji (AMISOM);

                           (c)

                           opskrbu, prodaju ili prijenos oružja i povezanog materijala svih vrsta te izravnu ili neizravnu opskrbu tehničkim savjetima, financijsku i drugu pomoć i obuku povezanu s vojnim aktivnostima, namijenjenih samo za potporu ili uporabu od strane strateških partnera AMISOM-a, koji djeluju samo prema strateškom konceptu Afričke unije od 5. siječnja 2012. (ili naknadnim strateškim konceptima AU-a) te u suradnji i koordinaciji s AMISOM-om;

                           (d)

                           opskrbu, prodaju ili prijenos oružja i povezanog materijala svih vrsta te izravnu ili neizravnu opskrbu tehničkim savjetima, financijsku i drugu pomoć i obuku povezanu s vojnim aktivnostima, namijenjenih samo za potporu ili uporabu od strane Misije za obuku Europske Unije (EUTM) u Somaliji;

                           (e)

                           opskrbu, prodaju ili prijenos oružja i povezanog materijala svih vrsta te izravnog ili neizravnog pružanja tehničkih savjeta, financijske ili druge pomoći, namijenjenih samo za uporabu od strane država članica ili međunarodnih, regionalnih i subregionalnih organizacija koje poduzimaju mjere suzbijanja djela piratstva i oružane pljačke uz obalu Somalije, na zahtjev federalne vlade Somalije o kojem je ona obavijestila glavnog tajnika te pod uvjetom da su sve poduzete mjere u skladu s primjenjivim međunarodnim humanitarnim pravom i pravom o ljudskim pravima;

                           (f)

                           opskrbu, prodaju ili prijenos oružja i povezanog materijala svih vrsta te izravnu ili neizravnu opskrbu tehničkim savjetima, financijsku i drugu pomoć i obuku povezanu s vojnim aktivnostima, namijenjenih samo razvoju Snaga sigurnosti federalne vlade Somalije te pružanju sigurnosti somalskom narodu, osim u vezi s predmetima navedenima u Prilogu II., ako je Odbor za sankcije obaviješten najmanje pet dana prije, u skladu sa stavcima 14. i 15. RVSUN-a 2111 (2013), uključujući, ako je to prikladno, ono što je navedeno u stavku 4. ovog članka;

                           (g)

                           opskrbu, prodaju i prijenos oružja i povezanog materijala svih vrsta iz Priloga II. saveznoj vladi Somalije, odobrenih unaprijed od strane Odbora za sankcije na temelju pojedinačnih slučajeva;

                           (h)

                           opskrbu, prodaju ili prijenos zaštitne odjeće, uključujući neprobojne prsluke i vojne kacige, koje samo za osobnu uporabu u Somaliju privremeno izvoze osoblje UN-a, predstavnici medija i djelatnici na humanitarnim i razvojnim poslovima te povezano osoblje;

                           (i)

                           opskrbu, prodaju ili prijenos nesmrtonosne vojne opreme namijenjene samo u humanitarne svrhe ili za pružanje zaštite, o kojoj je Odbor za sankcije obaviješten najmanje pet dana prije, samo njemu za informaciju, od strane države, međunarodne, regionalne ili subregionalne organizacije koja obavlja opskrbu;

                           (j)

                           opskrbu, prodaju i prijenos oružja i povezanog materijala svih vrsta te izravnu ili neizravnu opskrbu tehničkim savjetima, financijsku i drugu pomoć i obuku povezanu s vojnim aktivnostima država članica ili međunarodnih, regionalnih ili subregionalnih organizacija, namijenjenih samo pomaganju razvitka institucija somalskog sigurnosnog sektora, te ako Odbor ne donese negativnu odluku u roku od pet radnih dana od dana obavijesti o takvoj pomoći od strane države, međunarodne, regionalne ili subregionalne organizacije koja obavlja opskrbu.”

               2.

               Naslov Priloga II. zamjenjuje se sljedećim:
               „Popis predmeta navedenih u točkama (f) i (g) članka 1. stavka 3.”

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 15. studenoga 2013.

            Za Vijeće

            Predsjednik

         R. ŠADŽIUS

      (1)  SL L 105, 27.4.2010., str. 17.


title: Odluka Vijeća (EU) 2015/798 od 11. svibnja 2015. o ovlašćivanju Europske komisije da u ime Europske unije u pregovorima dogovori izmjene Bečke konvencije o zaštiti ozonskog sloja i Montrealskog protokola o tvarima koje oštećuju ozonski sloj

text:
               22.5.2015

               HR

               Službeni list Europske unije

               L 127/19

         ODLUKA VIJEĆA (EU) 2015/798
   od 11. svibnja 2015.
   o ovlašćivanju Europske komisije da u ime Europske unije u pregovorima dogovori izmjene Bečke konvencije o zaštiti ozonskog sloja i Montrealskog protokola o tvarima koje oštećuju ozonski sloj
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1. te članak 218. stavke 3. i 4.,
   uzimajući u obzir preporuku Europske komisije,
   budući da bi Komisiju trebalo ovlastiti da u ime Unije u pregovorima dogovori izmjene Bečke konvencije o zaštiti ozonskog sloja (1) i Montrealskog protokola o tvarima koje oštećuju ozonski sloj (2),
   DONIJELO JE OVU ODLUKU:
   Članak 1.
   Komisiju se ovlašćuje da u ime Unije, u pogledu pitanja koja su u nadležnosti Unije i u vezi s kojima je Unija donijela pravila, u pregovorima dogovori izmjene Bečke konvencije o zaštiti ozonskog sloja i Montrealskog protokola o tvarima koje oštećuju ozonski sloj na konferenciji stranaka te Konvencije i na sastancima stranaka tog Protokola u 2015. i 2016.
   Članak 2.
   1.   Pregovore vodi Komisija, uz savjetovanje s posebnim odborom koji je odredilo Vijeće i u skladu sa smjernicama za pregovore Vijeća navedenima u Dopuni ove Odluke.
   2.   Vijeće u svakom trenutku može preispitati te smjernice za pregovore. U tu svrhu Komisija izvješćuje Vijeće o ishodu pregovora nakon svake pregovaračke sjednice i, prema potrebi, o svakom problemu koji se tijekom pregovora može pojaviti.
   Članak 3.
   U mjeri u kojoj je predmet izmjena iz članka 1. u podijeljenoj nadležnosti Unije i država članica, Komisija i države članice trebale bi blisko surađivati tijekom pregovaračkog postupka s ciljem osiguravanja jedinstva u međunarodnom zastupanju Unije i njezinih država članica.
   Članak 4.
   Ova je Odluka upućena Komisiji.

      Sastavljeno u Bruxellesu 11. svibnja 2015.

            Za Vijeće

            Predsjednik

         J. DŪKLAVS

      (1)  SL L 297, 31.10.1988., str. 10.

      (2)  SL L 297, 31.10.1988., str. 21.


2013/612/EU: Odluka Europskog parlamenta od 17. travnja 2013. o razrješnici za izvršenje proračuna Europske agencije za GNSS za financijsku godinu 2011.


title: Odluka (EU, Euratom) 2016/1201 Europskog parlamenta, Vijeća i Komisije od 13. srpnja 2016. o imenovanju članova nadzornog odbora Europskog ureda za borbu protiv prijevara (OLAF)

text:
               23.7.2016

               HR

               Službeni list Europske unije

               L 198/40

         ODLUKA (EU, Euratom) 2016/1201 EUROPSKOG PARLAMENTA, VIJEĆA I KOMISIJE
   od 13. srpnja 2016.
   o imenovanju članova nadzornog odbora Europskog ureda za borbu protiv prijevara (OLAF)
   EUROPSKI PARLAMENT, VIJEĆE I EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu (EU, Euratom) br. 883/2013 Europskog parlamenta i Vijeća od 11. rujna 2013. o istragama koje provodi Europski ured za borbu protiv prijevara (OLAF) i o stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999 (1), a posebno njezin članak 15. stavak 2.,
   budući da:

               (1)

               Člankom 15. stavkom 2. Uredbe (EU, Euratom) br. 883/2013 predviđa se da se nadzorni odbor Europskog ureda za borbu protiv prijevara (OLAF) sastoji od pet neovisnih članova s iskustvom izvršavanja visoke sudske ili istražiteljske funkcije ili slične funkcije povezane s područjem aktivnosti Ureda. Imenuju ih zajedničkom suglasnošću Europski parlament, Vijeće i Komisija. Odluka o imenovanju članova nadzornog odbora također sadržava rezervnu listu s kandidatima koji mogu zamijeniti članove nadzornog odbora do isteka njihova mandata u slučaju ostavke, smrti ili trajne onesposobljenosti jednog ili više njegovih članova.

               (2)

               U skladu s člankom 15. stavkom 3. mandat članova nadzornog odbora traje pet godina i ne može se produljivati. Kako bi se sačuvalo stručno znanje nadzornog odbora, naizmjence se zamjenjuju tri odnosno dva člana.

               (3)

               U skladu s člankom 21. stavkom 2. dužnosti dvaju članova nadzornog odbora koji su odabrani ždrijebom prestaju po isteku prvih 36 mjeseci njihova mandata, odstupajući od prve rečenice članka 15. stavka 3. Stoga su dužnosti dvaju članova imenovanih s učinkom od 23. siječnja 2012. prestale 22. siječnja 2015. U skladu s člankom 15. stavkom 4. Uredbe (EU, Euratom) br. 883/2013 ti su članovi ostali na dužnosti nakon isteka mandata do dovršetka postupka imenovanja novih članova nadzornog odbora. Stoga je potrebno imenovati nove članove koji bi zamijenili ta dva člana.

               (4)

               Nakon dovršetka postupka odabira Europski parlament, Vijeće i Komisija uvjereni su da osobe imenovane kao članovi i potencijalni članovi nadzornog odbora ispunjavaju zahtjeve neovisnosti i iskustva izvršavanja visoke sudske ili istražiteljske funkcije ili slične funkcije povezane s područjem aktivnosti Europskog ureda za borbu protiv prijevara (OLAF) utvrđene u članku 15. stavku 2. Uredbe (EU, Euratom) br. 883/2013.,

         ODLUČILI SU:
   Članak 1.
   1.   Sljedeće osobe imenuju se članovima nadzornog odbora Europskog ureda za borbu protiv prijevara (OLAF) od dana stupanja na snagu ove Odluke:

               —

               Gđa Colette DRINAN,

               —

               Gđa Grażyna Maria STRONIKOWSKA.

         2.   Sljedeće osobe imenuju se članovima nadzornog odbora Europskog ureda za borbu protiv prijevara (OLAF) s učinkom od 23. siječnja 2017.:

               —

               Gđa Maria Helena Pereira Loureiro Correia FAZENDA,

               —

               G. Petr KLEMENT,

               —

               G. Jan MULDER.

         3.   U slučaju ostavke na članstvo u nadzornom odboru, smrti ili trajne onesposobljenosti neke od prethodno navedenih osoba, ta se osoba odmah zamjenjuje do isteka njezina mandata prvom navedenom osobom s popisa u nastavku koja dotad nije zamjenjivala člana nadzornog odbora:

               —

               G. Rafael MUÑOZ LÓPEZ-CARMONA,

               —

               Gđa Anca JURMA,

               —

               Gđa Dobrinka MIHAYLOVA,

               —

               G. Gerhard JAROSCH,

               —

               Gđa Kalliopi THEOLOGITOU,

               —

               G. Antonio BALSAMO,

               —

               G. Angelo Maria QUAGLINI.

         Članak 2.
   U izvršavanju svojih zadaća članovi nadzornog odbora ne smiju tražiti niti primati upute bilo koje vlade ili institucije, tijela, ureda ili agencije.
   Neće se baviti predmetima u kojima, izravno ili neizravno, imaju osobni interes kojim bi se mogla ugroziti njihova neovisnost, posebno ako je riječ o obiteljskom ili financijskom interesu.
   Članovi nadzornog odbora u izvršavanju svojih funkcija vezani su obvezom čuvanja poslovne tajne, a ta obveza vrijedi i nakon isteka njihova mandata.
   Članak 3.
   Članovima nadzornog odbora nadoknađuju se troškovi koje bi mogli snositi tijekom izvršavanja svojih zadaća te oni primaju dnevnicu za svaki dan proveden u obavljanju tih zadaća. Komisija određuje iznos te dnevnice i postupak nadoknade.
   Članak 4.
   Komisija prethodno navedene osobe obavješćuje o ovoj Odluci i bez odgode obavješćuje sve osobe koje zamjenjuju člana nadzornog odbora u skladu s člankom 1. stavkom 3.
   Članak 5.
   Ova Odluka stupa na snagu 13. srpnja 2016.

      Sastavljeno u Bruxellesu 13. srpnja 2016.

            Za Europski parlament

            Predsjednik

         Martin SCHULZ

            Za Vijeće

            Predsjednik

         Peter KAŽIMÍR

            Za Komisiju

            Potpredsjednica

         Kristalina GEORGIEVA

      (1)  SL L 248, 18.9.2013., str. 1.


title: Odluka Vijeća 2005/191/ZVSP od 18. listopada 2004. o sklapanju sporazumâ između Europske unije i Republike Islanda, Kraljevine Norveške i Rumunjske o uspostavi okvira za sudjelovanje Republike Islanda, Kraljevine Norveške i Rumunjske u operacijama Europske unije za upravljanje krizama

text:
               18/Sv. 010

               HR

               Službeni list Europske unije

               11

         32005D0191

               L 067/1

               SLUŽBENI LIST EUROPSKE UNIJE

               18.10.2004.

      ODLUKA VIJEĆA 2005/191/ZVSP
   od 18. listopada 2004.
   o sklapanju sporazumâ između Europske unije i Republike Islanda, Kraljevine Norveške i Rumunjske o uspostavi okvira za sudjelovanje Republike Islanda, Kraljevine Norveške i Rumunjske u operacijama Europske unije za upravljanje krizama
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 24.,
   uzimajući u obzir preporuku Predsjedništva,
   budući da:

               (1)

               Uvjete sudjelovanja trećih država u operacijama EU-a za upravljanje krizama treba utvrditi Sporazumom o uspostavi okvira za takva moguća buduća sudjelovanja, a ne na temelju pojedinačnog slučaja za svaku dotičnu operaciju.

               (2)

               Nakon odobrenja Vijeća od 23. veljače 2004., Predsjedništvo je, uz pomoć glavnog tajnika/visokog predstavnika, završilo pregovore o Sporazumima između Europske unije i Republike Islanda, Kraljevine Norveške i Rumunjske o uspostavi okvira za sudjelovanje Republike Islanda, Kraljevine Norveške i Rumunjske u operacijama Europske unije za upravljanje krizama.

               (3)

               Sporazum bi trebalo odobriti,

         ODLUČILO JE:
   Članak 1.
   Ovime se u ime Europske unije odobrava Sporazum između Europske unije i Republike Islanda, Kraljevine Norveške i Rumunjske o uspostavi okvira za sudjelovanje Republike Islanda, Kraljevine Norveške i Rumunjske u operacijama Europske unije za upravljanje krizama.
   Tekstovi Sporazuma priloženi su ovoj Odluci.
   Članak 2.
   Predsjednik Vijeća ovlašćuje se odrediti osobe/osobu koje/koja će imati ovlasti potpisati Sporazume kako bi oni bili obvezujući za Europsku uniju.
   Članak 3.
   Ova Odluka proizvodi učinke na dan donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Luxembourgu 18. listopada 2004.

            Za Vijeće

            Predsjednik

         C. VEERMAN


title: 2012/107/EU: Odluka Vijeća od 14. prosinca 2011. o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Vlade Ruske Federacije u vezi s očuvanjem obveza u trgovini uslugama sadržanih u trenutačno važećem Sporazumu o partnerstvu i suradnji između EU-a i Rusije

text:
               11/Sv. 118

               HR

               Službeni list Europske unije

               206

         32012D0107

               L 057/43

               SLUŽBENI LIST EUROPSKE UNIJE

         ODLUKA VIJEĆA
   od 14. prosinca 2011.
   o potpisivanju, u ime Unije, i privremenoj primjeni Sporazuma u obliku razmjene pisama između Europske unije i Vlade Ruske Federacije u vezi s očuvanjem obveza u trgovini uslugama sadržanih u trenutačno važećem Sporazumu o partnerstvu i suradnji između EU-a i Rusije
   (2012/107/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 91. i članak 100. stavak 2. te članak 207. stavak 4. prvi podstavak, u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               S obzirom na gospodarsku važnost za Uniju pristupa europskih pružatelja usluga tržištu Ruske Federacije, Komisija je s Ruskom Federacijom pregovorima dogovorila opsežne obveze potonje u pogledu trgovine uslugama.

               (2)

               Te obveze, koje bi trebalo uključiti u Protokol o pristupanju Ruske Federacije Svjetskoj trgovinskoj organizaciji (WTO), ne predviđaju jednaku razinu pristupa tržištu kako je određeno postojećim obvezama Ruske Federacije prema Uniji na temelju Sporazuma o partnerstvu i suradnji kojim se osniva partnerstvo između Europskih zajednica i njihovih država članica, s jedne strane, i Ruske Federacije, s druge strane, od 24. lipnja 1994. („SPS”).

               (3)

               Kako bi se očuvale obveze u okviru SPS-a, trebalo bi ih utvrditi u obvezujućem sporazumu između Vlade Ruske Federacije i Europske unije.

               (4)

               U kontekstu pregovora o pristupanju Ruske Federacije WTO-u, Komisija je, u ime Europske unije, pregovorima dogovorila Sporazum u obliku razmjene pisama između Europske unije i Vlade Ruske Federacije u vezi s očuvanjem obveza u trgovini uslugama sadržanih u trenutačno važećem Sporazumu o partnerstvu i suradnji između EU-a i Rusije („Sporazum”).

               (5)

               Sporazum bi trebalo potpisati.

               (6)

               S obzirom na to da je potrebno osigurati da će se obveze Ruske Federacije na temelju SPS-a primjenjivati od dana pristupanja Ruske Federacije WTO-u, Sporazum bi trebalo privremeno primjenjivati od tog dana do dovršetka postupaka za njegovo sklapanje,

         DONIJELO JE OVU ODLUKU:
   Članak 1.
   Potpisivanje Sporazuma u obliku razmjene pisama između Europske unije i Vlade Ruske Federacije u vezi s očuvanjem obveza u trgovini uslugama sadržanih u trenutačno važećem Sporazumu o partnerstvu i suradnji između EU-a i Rusije odobrava se u ime Unije, podložno sklapanju navedenog Sporazuma.
   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se imenovati osobu(-e) opunomoćenu(-e) za potpisivanje Sporazuma u ime Unije.
   Članak 3.
   U skladu s odredbama Sporazuma, on se privremeno primjenjuje od dana pristupanja Ruske Federacije WTO-u do dovršetka postupaka za sklapanje Sporazuma (1).
   Članak 4.
   Ova Odluka stupa na snagu na dan donošenja.

      Sastavljeno u Ženevi 14. prosinca 2011.

            Za Vijeće

            Predsjednik

         M. NOGAJ

      (1)  Datum od kojeg će se Sporazum privremeno primjenjivati objavit će Glavno tajništvo Vijeća u Službenom listu Europske unije.


title: Odluka Vijeća (EU) 2017/769 od 25. travnja 2017. o ratifikaciji i pristupu država članica, u interesu Europske unije, Protokolu iz 2010. uz Međunarodnu konvenciju o odgovornosti i naknadi za štete u vezi s prijevozom opasnih i štetnih tvari morem, uz iznimku aspekata povezanih s pravosudnom suradnjom u građanskim stvarima

text:
               4.5.2017

               HR

               Službeni list Europske unije

               L 115/15

         ODLUKA VIJEĆA (EU) 2017/769
   od 25. travnja 2017.
   o ratifikaciji i pristupu država članica, u interesu Europske unije, Protokolu iz 2010. uz Međunarodnu konvenciju o odgovornosti i naknadi za štete u vezi s prijevozom opasnih i štetnih tvari morem, uz iznimku aspekata povezanih s pravosudnom suradnjom u građanskim stvarima
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 6. točkom (a) podtočkom v.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:

               (1)

               Cilj Međunarodne konvencije o odgovornosti i naknadi štete uzrokovane prijevozom opasnih i štetnih tvari morem iz 1996. („Konvencija HNS iz 1996.”) jest osigurati primjerenu, brzu i učinkovitu naknadu osobama koje trpe štetu zbog izlijevanja opasnih i štetnih tvari koje se prevozilo morem. Konvencijom HNS iz 1996. popunjena je značajna praznina u međunarodnim propisima u području odgovornosti u kontekstu pomorskog prijevoza.

               (2)

               Vijeće je 2002. donijelo Odluku 2002/971/EZ (2). U skladu s tom odlukom, države članice obvezale su se na poduzimanje potrebnih koraka za ratifikaciju Konvencije HNS iz 1996. ili pristup toj Konvenciji u razumnom roku i po mogućnosti prije 30. lipnja 2006. Nakon toga četiri države članice ratificirale su tu konvenciju. Konvencija HNS iz 1996. nije stupila na snagu.

               (3)

               Konvencija HNS iz 1996. izmijenjena je Protokolom iz 2010. uz Konvenciju HNS iz 1996. („Protokol iz 2010.”). Na temelju članka 2. i članka18. stavka 1. Protokola iz 2010., Konvenciju HNS iz 1996. i Protokol iz 2010. treba čitati, tumačiti i primjenjivati zajedno kao jedan jedinstveni instrument između stranaka Protokola iz 2010.

               (4)

               Pročišćeni tekst Konvencije HNS iz 1996. i Protokola iz 2010. („Konvencija HNS iz 2010.”) izradilo je tajništvo Međunarodne pomorske organizacije („IMO”) i odobrio pravni odbor IMO-a na svojoj 98. sjednici. Konvencija HNS iz 2010. nije instrument otvoren za potpisivanje ili ratifikaciju. Konvencija HNS iz 2010. počet će proizvoditi učinke nakon što Protokol iz 2010. stupi na snagu u državama članicama.

               (5)

               U skladu s člankom 20. stavkom 8. Protokola iz 2010. činom izražavanja suglasnosti države da bude obvezana Protokolom iz 2010. poništavaju se sva prijašnja izražavanja suglasnosti te države da bude obvezana Konvencijom HNS iz 1996. Kao rezultat toga, države koje su ugovorne stranke Konvencije HNS iz 1996. prestat će to biti od trenutka kada izraze svoju suglasnost da budu obvezane Protokolom iz 2010. u skladu s člankom 20. tog protokola, a posebno njegovim stavcima 2., 3. i 4.

               (6)

               Cilj Direktive 2004/35/EZ Europskog parlamenta i Vijeća (3) jest sprečavanje i otklanjanje štete u okolišu uzrokovane brojnim profesionalnim djelatnostima, među ostalim prijevozom opasnih tvari morem. Međutim, ta se direktiva ne primjenjuje na slučajeve tjelesne ozljede, štete nanesene privatnom vlasništvu ili na bilo kakav gospodarski gubitak te ne utječe ni na kakva prava na naknadu povezana s takvom štetom. Predmet te direktive i Konvencije HNS iz 2010. djelomično se podudaraju, ali ne u velikoj mjeri. Države članice zadržavaju svoju nadležnost za aspekte Konvencije HNS iz 2010. koji ne utječu na zajednička pravila.

               (7)

               Konvencija HNS iz 2010., kao i konvencija koja joj je prethodila, posebno je važna za interese Unije i njezinih država članica jer se njome osigurava bolja zaštita žrtava šteta povezanih s pomorskim prijevozom opasnih i štetnih tvari, među ostalim u kontekstu štete u okolišu, u skladu s Konvencijom Ujedinjenih naroda o pravu mora iz 1982.

               (8)

               Kako bi države mogle postati ugovorne stranke Protokola iz 2010., a time i Konvencije HNS iz 2010., moraju glavnom tajniku IMO-a, istodobno s dostavljanjem svoje isprave o suglasnosti, dostaviti relevantne podatke za proteklu kalendarsku godinu o ukupnim količinama tereta koji podliježe doprinosu prema Konvenciji HNS iz 2010. („teret koji podliježe doprinosu”), u skladu s njezinim člankom 20. stavkom 4. U tu svrhu države članice dužne su uspostaviti sustav za izvješćivanje o teretu koji podliježe doprinosu prije nego što izraze svoju suglasnost da budu obvezane Protokolom iz 2010.

               (9)

               Na svojoj 100. sjednici 2013. pravni odbor IMO-a podržao je Smjernice za izvješćivanje o teretu koji podliježe doprinosu, osmišljene kako bi se državama članicama koje su ratificirale Protokol olakšalo usvajanje zakonodavstva o izvješćivanju prije stupanja na snagu Protokola iz 2010. te radi doprinosa globalnoj, ujednačenoj i učinkovitoj provedbi odgovarajućih zahtjeva Konvencije HNS iz 2010.

               (10)

               Kako bi se osigurala pravna sigurnost za sve relevantne dionike, države članice trebale bi na odgovarajući način obavijestiti jedna drugu, Vijeće i Komisiju o svojim sustavima za izvješćivanje o teretu koji podliježe doprinosu. Te informacije mogle bi se učiniti dostupnima na neformalan način putem postojećih kanala, poput pripremnih tijela Vijeća.

               (11)

               Razmjenom najboljih praksi između država članica o uspostavljanju sustava izvješćivanja o teretu koji podliježe doprinosu mogu se olakšati napori u njihovu razvoju takvog sustava izvješćivanja.

               (12)

               Kao i u slučaju Konvencije HNS iz 1996., u nedostatku klauzule o regionalnim organizacijama za gospodarsku integraciju (REIO) samo suverene države mogu biti stranke Protokola iz 2010. Stoga nije moguće da Unija ratificira Protokol iz 2010. ili mu pristupi, a time ni Konvenciji HNS iz 2010.

               (13)

               Ratifikacijom Protokola iz 2010. od strane svih država članica u određenom vremenskom roku trebalo bi se osigurati jednake uvjete u Uniji za sve sudionike na koje se odnosi primjena Konvencije HNS iz 2010.

               (14)

               Uzimajući u obzir međunarodnu prirodu režima HNS-a, trebalo bi težiti jednakim pravilima na globalnoj razini za sve sudionike na koje se odnosi primjena Konvencije HNS iz 2010. Stoga postoji potreba da Protokol iz 2010. ima globalnu pokrivenost.

               (15)

               Države članice stoga bi trebale biti ovlaštene da, prema potrebi, ratificiraju Protokol iz 2010. ili mu pristupe, u pogledu dijelova koji potpadaju pod isključivu nadležnost Unije, izuzev aspekata povezanih s pravosudnom suradnjom u građanskim stvarima. Odredbe Konvencije HNS iz 2010. koje su u nadležnosti dodijeljenoj Uniji u pogledu pravosudne suradnje u građanskim stvarima trebaju biti predmet odluke koja se donosi usporedno s ovom Odlukom,

         DONIJELO JE OVU ODLUKU:
   Članak 1.
   Države članice ovlašćuju se da u interesu Unije ratificiraju Protokol iz 2010. ili, prema potrebi, pristupe tom protokolu u onim dijelovima koji potpadaju pod isključivu nadležnost Unije, izuzev aspekata povezanih s pravosudnom suradnjom u građanskim stvarima, te podložno uvjetima utvrđenim u ovoj Odluci.
   Članak 2.
   1.   Države članice nastoje poduzeti potrebne korake za polaganje isprava o ratifikaciji Protokola iz 2010. odnosno pristupu tom protokolu u razumnom roku, a po mogućnosti do 6. svibnja 2021.
   2.   Države članice na odgovarajući način obavješćuju jedna drugu, Vijeće i Komisiju kada sustav za izvješćivanje o teretu koji podliježe doprinosu postane operativan.
   3.   Države članice nastoje razmjenjivati najbolje prakse, posebno o sustavu za izvješćivanje o teretu koji podliježe doprinosu prema Protokolu iz 2010.
   Članak 3.
   Prilikom ratifikacije Protokola iz 2010. ili pristupa tom protokolu države članice pisanim putem obavješćuju glavnog tajnika Međunarodne pomorske organizacije da su ratifikacija odnosno pristup obavljeni u skladu s ovom Odlukom i Odlukom Vijeća (EU) 2017/770 (4).
   Članak 4.
   Ova Odluka stupa na snagu sljedećeg dana od dana objave u Službenom listu Europske unije.
   Članak 5.
   Ova je Odluka upućena državama članicama u skladu s Ugovorima.

      Sastavljeno u Luxembourgu 25. travnja 2017.

            Za Vijeće

            Predsjednik

         I. BORG

      (1)  Suglasnost dana 5.4.2017. (još nije objavljena u Službenom listu).

      (2)  Odluka Vijeća 2002/971/EZ od 18. studenoga 2002. o ovlašćivanju država članica da u interesu Zajednice ratificiraju Međunarodnu konvenciju o odgovornosti i naknadi za štete u vezi s prijevozom štetnih i opasnih tvari morem, iz 1996. (Konvencija HNS) ili da joj pristupe (SL L 337, 13.12.2002., str. 55.).

      (3)  Direktiva 2004/35/EZ Europskog parlamenta i Vijeća od 21. travnja 2004. o odgovornosti za okoliš u pogledu sprečavanja i otklanjanja štete u okolišu (SL L 143, 30.4.2004., str. 56.).

      (4)  Odluka Vijeća (EU) 2017/770 od 25. travnja 2017. o ratifikaciji i pristupu država članica, u interesu Europske unije, Protokolu iz 2010. uz Međunarodnu konvenciju o odgovornosti i naknadi za štete u vezi s prijevozom opasnih i štetnih tvari morem u odnosu na aspekte povezane s pravosudnom suradnjom u građanskim stvarima (vidjeti str. 18. ovog Službenog lista).


title: Odluka Političkog i sigurnosnog odbora (ZVSP) 2016/1207 od 20. srpnja 2016. o imenovanju voditelja Misije Europske unije za uspostavu vladavine prava u Kosovu (Ovim se nazivom ne dovode u pitanje stajališta o statusu te je on u skladu s RSVUN-om 1244(1999) i mišljenjem Međunarodnog suda o proglašenju neovisnosti Kosova.), EULEX KOSOVO (EULEX KOSOVO/1/2016)

text:
                  23.7.2016

                  HR

                  Službeni list Europske unije

                  L 198/49

            ODLUKA POLITIČKOG I SIGURNOSNOG ODBORA (ZVSP) 2016/1207
      od 20. srpnja 2016.
      o imenovanju voditelja Misije Europske unije za uspostavu vladavine prava u Kosovu (*), EULEX KOSOVO (EULEX KOSOVO/1/2016)
      POLITIČKI I SIGURNOSNI ODBOR,
      uzimajući u obzir Ugovor o Europskoj uniji, a posebno njegov članak 38. treći stavak,
      uzimajući u obzir Zajedničku akciju Vijeća 2008/124/ZVSP od 4. veljače 2008. o Misiji Europske unije za uspostavu vladavine prava u Kosovu, EULEX KOSOVO (1), a posebno njezin članak 12. stavak 2.,
      budući da:

                  (1)

                  Na temelju članka 12. stavka 2. Zajedničke akcije 2008/124/ZVSP Politički i sigurnosni odbor (PSO) ovlašten je, u skladu s člankom 38. Ugovora, donositi odgovarajuće odluke za potrebe obavljanja političkog nadzora i strateškog usmjeravanja Misije Europske unije za uspostavu vladavine prava u Kosovu (EULEX KOSOVO), uključujući odluku o imenovanju voditelja misije.

                  (2)

                  Vijeće je 14. lipnja 2016. donijelo Odluku (ZVSP) 2016/947 (2) o izmjeni Zajedničke akcije 2008/124/ZVSP i produljenju trajanja misije EULEX KOSOVO do 14. lipnja 2018.

                  (3)

                  Visoki predstavnik Unije za vanjske poslove i sigurnosnu politiku predložio je 11. srpnja 2016. imenovanje gđe Alexandre PAPADOPOULOU voditeljicom misije EULEX KOSOVO za razdoblje od 1. rujna 2016. do 14. lipnja 2017.,

            DONIO JE OVU ODLUKU:
      Članak 1.
      Gđa Alexandra PAPADOPOULOU imenuje se voditeljicom Misije Europske unije za uspostavu vladavine prava u Kosovu, EULEX KOSOVO, za razdoblje od 1. rujna 2016. do 14. lipnja 2017.
      Članak 2.
      Ova Odluka stupa na snagu na dan donošenja.

         Sastavljeno u Bruxellesu 20. srpnja 2016.

               Za Politički i sigurnosni odbor

               Predsjednik

            W. STEVENS

         (*)  Ovim se nazivom ne dovode u pitanje stajališta o statusu te je on u skladu s RSVUN-om 1244(1999) i mišljenjem Međunarodnog suda o proglašenju neovisnosti Kosova.

         (1)  SL L 42, 16.2.2008., str. 92.

         (2)  Odluka Vijeća (ZVSP) 2016/947 od 14. lipnja 2016. o izmjeni Zajedničke akcije 2008/124/ZVSP o Misiji Europske unije za uspostavu vladavine prava u Kosovu (EULEX KOSOVO) (SL L 157, 15.6.2016., str. 26.).